Erika Barnard is 'n Suid-Afrikaanse skrywer. Die eerste twee bundels uit hierdie digter se pen word gepubliseer onder die naam Erika Nöthling, naamlik Intermezzo (1968) en Dal Segno (1974). Kannemeyer verwys na die liefdesverse en "anekdotiese gedigte waarin sy van kindertaal gebruik maak". Haar dogter, Nini Nöthling Bennett, is ook 'n digter en skrywer en het as Nini Bennett die digbundels Kodeks (2011), Boekstaaf (2015) en Donkerwerk (2019) gepubliseer. Onder die naam Erika Barnard verskyn in 1982 die digbundel “Animato”, waarin sy veral oor die liefde en meditasies oor die natuur dig. Die titel dui op die vele musiekterme wat in die gedigte gebruik word en “animato” beteken lewendig en opgewek. Die bundel word in twee dele verdeel, “briewe aan jacques” en “briewe aan melodie”. Sy slaag daarin om die liefde met musiek te vereenselwig en die een in terme van die ander te laat spreek. Die eerste deel handel oor die gevoelens na 'n mislukte verhouding, waar die eertydse liefde in musiekterme uitgedruk word asof dit soos 'n melodie was, maar wat spoedig in wanklanke verander.